CELEX: C2006/326/129
Language: da
Date: 2006-12-30 00:00:00
Title: Sag T-301/06: Sag anlagt den 27. oktober 2006 — Lemaître Sécurité mod Kommissionen

30.12.2006   
            
            
               DA
            
            
               Den Europæiske Unions Tidende
            
            
               C 326/60
            
         Sag anlagt den 27. oktober 2006 — Lemaître Sécurité mod Kommissionen
   (Sag T-301/06)
   (2006/C 326/129)
   Processprog: fransk
   Parter
   
      Sagsøger: Lemaître Sécurité SAS (La Walck, Frankrig) (ved avocat D. Bollecker)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Sagen antages til realitetsbehandling for så vidt angår påstanden om annullation af Kommissionens afgørelse af 28. august 2006 om at afslutte antidumpingproceduren.
            
         
               —
            
            
               Afgørelsen af 28. august 2006 om at afslutte antidumpingproceduren annulleres i overensstemmelse med artikel 231, stk. 1, EF.
            
         
               —
            
            
               Retten anordner revision af afslutningen af antidumpingproceduren for sikkerhedsfodtøj.
            
         
               —
            
            
               Det sikres, at dommen afsagt af De Europæiske Fællesskabers Ret i Første Instans opfyldes i henhold til artikel 233 EF.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Kommissionen besluttede ved afgørelse 2006/582/EF (1) af 28. august 2006 at afslutte antidumpingproceduren vedrørende importen af fodtøj med beskyttelseståkappe med oprindelse i Folkerepublikken Kina og Indien, efter at klageren trak sin klage tilbage efter Kommissionens brev af 5. juli 2006, hvori Kommissionen efter at have foretaget en undersøgelse anerkendte, at der forelå dumping med hensyn til sikkerhedsfodtøj, men afviste at pålægge en antidumpingtold under henvisning til, at Det Europæiske Fællesskab ikke havde nogen interesse i at pålægge en sådan told. Sagsøgeren, en europæisk producent af sikkerhedsfodtøj, har gjort gældende, at den på grund af importen af fodtøj fra Kina og Indien har lidt økonomisk og strategisk skade, henset til, at der ikke blev truffet foranstaltninger for at genetablere en sund konkurrence.
   Sagsøgeren har til støtte for sine påstande fremført tre anbringender.
   Det første anbringende er, at den anfægtede afgørelse lider af en begrundelsesmangel, idet Kommissionen efter sagsøgerens opfattelse ikke klart og utvetydigt har angivet de betragtninger, som den har lagt til grund, for ikke at vedtage antidumpingforanstaltninger.
   Det andet anbringende vedrører tilsidesættelse af artikel 9, stk. 1, i forordning nr. 384/96 (2), sammenholdt med artikel 2, artikel 3, litra m), artikel 127, stk. 2, samt artikel 157, stk. 1, EF, idet Kommissionen ikke i det foreliggende tilfælde har foretaget en korrekt vurdering af tilstedeværelsen af en fællesskabsinteresse i at vedtage antidumpingforanstaltninger.
   Sagsøgeren har med det tredje anbringende gjort gældende, at Kommissionen ved udtrykkeligt at anerkende, at der forelå dumping med hensyn til sikkerhedsfodtøj, men afvise at træffe foranstaltninger for at rette op herpå, har tilsidesat princippet om den berettigede forventning.
   
      (1)  EUT L 234, s. 33.
   
      (2)  Rådets forordning (EF) nr. 384/96 af 22.12.1995 om beskyttelse mod dumpingimport fra lande, der ikke er medlemmer af Det Europæiske Fællesskab, EFT 1996 L 56, s. 1, senest ændret ved forordning (EF) nr. 2117/2005, EUT L 340, s. 17.